Toimintakertomus 2019

Lastenneurologian hoitajat ry (Lane)

**Yhdistysasiat**

**Yhdistyksen jäsenmäärä**

Yhdistys perustettiin 20.10.2011 Turussa ja rekisteröitiin Patentti- ja rekisterihallituksen yhdistysrekisteriin 8.3.2012. Vuoden 2019 lopussa yhdistyksellä oli 118 jäsentä. Jäsenten hankintaan ja yhdistyksen mainostamista varten Lastenneurologian hoitajat ry teki uuden yhdistyksen esitelehtisen.

**Hallitus ja yhdistyksen kokoukset**

Yhdistyksen hallituksessa toimivat vuonna 2019 varsinaisina jäseninä Ulla Nykänen/ SIUNSOTE (rahastonhoitaja), Elina Kainulainen/KYS, Anne-Mari Heikkinen/KYS, Tiina Marttila/HUS, Annikki Vanhala/ Valteri Tervaväylä, oppimis- ja ohjaamiskeskus/ Oulu (kotisivu- ja jäsenrekisterivastaava), Mervi Taipaleenmäki/OYS (sihteeri), Karoliina Kilponen/TAYS ja Mari Ajasto/PHHYKY. Varajäseninä toimivat Laura Ortju/Liperi, Susanna Vilja/HUS, Sanna Kejonen/PHHYKY ja Päivi Aho/HUS.

Hallituksen puheenjohtajana toimi Päivi Kyllönen/OYS.

Yhdistyksen hallitus kokoontui vuoden 2019 aikana kolme kertaa kasvotusten ja piti kolme skype-kokousta.

Yhdistyksen kevätkokous järjestettiin 4.4.2019 Helsingissä Lane ry:n koulutuspäivien yhteydessä. Syyskokous järjestettiin 1.11.2019 Helsingissä ja sen yhteydessä järjestettiin luento ”Hellyyttä itselle”, luennoitsijana oli hyvinvointikonsultti Taina Liukkonen HUS:ta.

Lastenneurologian hoitajat ry hyväksyttiin Suomen Sairaanhoitajaliitto ry:n asiantuntijajaostoksi 2.10.2019.

**Tiedottaminen**

Yhdistyksen kotisivujen Ajankohtaista-osioon päivitettiin ammatillisia meno-, luku- ja linkkivinkkejä sekä tiedotteita Lane ry:n toiminnasta. Yhdistyksen sivuilla käyntejä oli vuoden 2019 aikana yhteensä 24010, keskimäärin 2000 käyntiä kuukaudessa:

yhdistyksen sivuille 1851, jäsenhuoneeseen 145 käyntiä, Lehden sivuille 385 käyntiä, tietopankin sivuille 316 käyntiä, menovinkit sivulle 435 ja lukuvinkkien sivuille jopa 1144 käyntiä.

Yhdistyksen sähköpostilistan kautta tiedotettiin ajankohtaisista asioista kauden aikana jäsenille 2 kertaa jäsenkirjeellä.

Lanen oma Lasten asialla – lehti ilmestyi syksyllä 2019. Lehti postitettiin kotiin jäsenille ja julkaistiin Lastenneurologian hoitajat ry:n sivuilla.

Artikkeleita ja kirja-arvosteluja julkaistiin Lasten asialla lehden verkkosivuilla vuoden 2019 aikana.

**Talous**

Tilikauden ylijäämä oli tilikauden lopussa 3790,65€. Suurin tulon lähde oli huhtikuussa Helsingissä järjestetyt koulutuspäivät.

Yhdistyksen toiminta rahoitettiin jäsenmaksutuloilla.Tulot käytettiin yhdistyksen toimintaan: hallituksen ja yhdistyksen kokousten kuluihin, uuden esitteen suunnitteluun ja painattamiseen, lehden painatukseen ja postittamiseen, kotisivujen ylläpitoon, tutkimusklubin pitämiseen ja apurahojen myöntämiseen.Yhdistyksen toiminta on vakiintunutta. Jäsenmaksu pystytään pitämään ennallaan ja koulutuspäivien osallistumismaksu alhaisena.

**Lastenneurologian potilaiden hoitotyön ja hoitajien ammatillisen osaamisen kehittäminen**

Lane ry järjesti koulutuspäivät 4. -5.4.2019 Helsingissä. Koulutuspäivien teemana oli potilasohjaus ja monikulttuurillisuus lasten hoitotyössä. Koulutuspäiville osallistui 84.

Yhdistyksen jäseniä kannustettiin organisoimaan tutustumiskäyntejä muihin lastenneurologisiin yksiköihin. Tutustumiskäyntien ja muun kollegiaalisen konsultoinnin helpottamiseksi lastenneurologisten yksikköjen yhteystietoja päivitetty yhdistyksen kotisivuille.

Jäsenille on tiedotettu mahdollisuudesta jakaa omaa osaamistaan kirjoittamalla Lane ry:n omaan lehteen.

Tutkimusklubeja järjestettiin vuoden 2019 aikana Jyväskylässä ja koulutuspäivien yhteydessä. Lane ry oli mukana 29.11.2019 Sairaanhoitajaliiton ja Hotus yhdistyspäivässä miettimässä sairaanhoitajan työn asiantuntijuuden kehittämistä ja yhteistyön kehittämistä asiantuntijajaostona.

Lane ry:n hallitus käynnisti keväällä vuoden 2020 koulutuspäivien suunnittelun yhdessä Kuopion yliopistollisen sairaalan Lane ry:n jäsenten kanssa. Koulutuspäivien teemaksi valittiin Nuorten hoitotyö.

**Lastenneurologian hoitotyön koulutuksen, johtamisen ja tutkimisen kehittäminen**

Lane ry myönsi vuonna 2019 neljännen kerran apurahat, joka jaetaan vuoden 2020 puolella. Apuraha 1000€ myönnettiin kahdelle jäsenelle osallistumismaksuihin 16. – 19.9.2020 Lissabonissa pidettäviin European Society for Pediatric Urology (ESPU)- koulutukseen osallistumiseen ja Laura Ortjulle 2000€ preventiivisen hoitotyön maisteriopintoihin liittyvän asiantuntijuus- ja projektiharjoittelun suorittamiseen.

Lastenneurologian hoitajat ry:n jäsenistöltä on tullut esitys Lasten asialla palkinnon myöntämisestä Mervi Taipaleenmäelle lastenneurologian hoitotyön osaajana ja aktiivisena kehittäjänä. Palkinnon suuruus on 500€ ja palkinto jaetaan Lane ry:n koulutuspäivien yhteydessä huhtikuussa 2020.

**Yhteiskunnallinen vaikuttaminen**

Lane ry teki yhteistyötä Epilepsialiiton, Ensitietoverkoston ja Lapsen oikeuksien viestintäverkoston kanssa. Lapsen oikeuksien verkosto toteutti lapsen oikeuksien päivän tapahtumia ja julkaisuja. mm. blogin lapsenoikeudet.fi – sivustolla. Lane ry:n hallituksen edustajat olivat mukana näiden suunnittelussa. Lane ry toimi aktiivisesti Leikkipäivä-verkostossa.

Yhdistys vaikutti sosiaalisessa mediassa aktiivisen jäsenen kirjoittaman lastenneurologian hoitotyötä käsittelevän blogin kautta ja Lane ry:n oman Twitter-tilin kautta. Näin tuotiin esiin lastenneurologian hoitotyöhön ja lasten hyvinvointiin liittyviä asioita. Lane ry:n Twitter-tilillä oli vuoden 2019 1812 seuraajaa*.* Jäseniä kannustettiin osallistumaan keskusteluun sosiaalisessa mediassa, mutta osallistuminen oli vähänlaista.

Lane ry:lle perustettiin 2018 Facebook-sivut, joissa jaetaan linkkejä tärkeistä lastenneurologian hoitotyöstä ja lasten hyvinvointiin liittyvistä asioista. Facebook -sivut ovat olleet tärkeä tiedon lähde monista lastenhoitotyöhön liittyvissä asioissa ja aktiivisesti pidetty sivusto.